《炮夫行》
清代·查诗继

十月王师捕山贼，县官追呼炮夫急。一六当头领雇夫，百夫押以衙兵十。

此行只向乌伤去，不比骊山送徒戍。况复王官如父兄，蓑笠糇粮为尔具。

恶少奸胥暗结连，一夫索钱八十千。讹言街巷声喧阗，幕府飞箭龙旗鲜。

阴雨泥泞满天黑，村邻有夫招不得。素封华屋尚张皇，小户单丁躯命逼。

县官见此中心哀，走谒太守申藩台。输金雇役从民愿，税户欢呼打桨回。

记得前年十月半，仓前粮艘帆影乱。只今米烂未输租，又值役夫连海岸。

父母咨嗟望太平，少年喜见烟尘生。衣租食税寻常事，拜将封侯无尔名。

作者简介：查诗继，字二南，号愚溪，又号樊村，海盐籍海宁人。顺治甲午举人，官霍丘知县。有《深宁斋诗集》。